Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Appoġġ lill-pajjiżi li qed jiżviluppaw biex ilaħħqu mal-kriżi {SEG(2009) 442} {SEG(2009) 443} {SEG(2009) 444} {SEG(2009) 445} /* KUMM/2009/0160 finali */





[pic] | IL-KUMMISSJONI TAL-KOMUNITAJIET EWROPEJ | Brussell 8.4.2009 KUMM(2009) 160 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Appoġġ lill-pajjiżi li qed jiżviluppaw biex ilaħħqu mal-kriżi {SEG(2009) 442}{SEG(2009) 443}{SEG(2009) 444}{SEG(2009) 445} KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Appoġġ lill-pajjiżi li qed jiżviluppaw biex ilaħħqu mal-kriżi I. DAĦLA Id-dinja tinsab f’taqlib. L-ebda pajjiż jew reġjun m’hu qed jaħrab il-kriżi globali attwali. Il-pajjiżi li qed jiżviluppaw, li diġà jinsabu milquta minn kriżijiet suċċessivi ta’ ikel, fjuwil u dawk relatati mat-tibdil fil-klima, qed isofru bil-kbir mill-konsegwenzi tal-kriżi finanzjarja u r-riċessjoni ekonomika. Għexieren ta’ miljuni ta’ nies qed jaqgħu - jew jerġgħu jaqgħu - fil-faqar; il-klima u l-ambjent jinsabu taħt theddida dejjem ikbar; it-tkabbir qed jonqos u l-qgħad qed jiżdied u hemm riskju li l-Għanijiet ta’ Żvilupp għall-Millennju (MDG) jinsabu taħt theddida u li dak kollu li ntrebaħ f'dawn l-aħħar għaxar snin jintilef. F’dawn iż-żminijiet ta’ inċertezza kbira, it-tentazzjoni hi li nħarsu ‘l ġewwa. Dan ikun żball storiku. F’dan iż-żmien ta’ interdipendenza, il-ġejjieni tagħna, il-valuri tagħna, is-sigurtà tagħna u l-prosperità tagħna huma marbuta b’mod li ma jistax jinfired minn dak tal-pajjiżi li qed jiżviluppaw. L-irkupru fl-ekonomiji avvanzati se jmexxi l-irkupru fid-dinja. Imbagħad, it-tkabbir fil-pajjiżi li qed jiżviluppaw jipprovdu impjieg, tkabbir u prosperità f’postijiet oħra u jikkontribwixxu għall-paċi u stabbiltà globali. Fl-2008, il-komunità internazzjonali enfasizzat ripetutament li l-iżvilupp huwa parti integrali mis-soluzzjoni għal din il-kriżi globali. Fil-konferenzi internazzjonali fi New York, Accra u Doha, u fil-G20 f’Washington, ittieħdu pożizzjonijiet sodi u ttieħdu impenji preċiżi biex jintlaħqu l-MDGs, biex jinżammu l-miri tal-għajnuna, biex l-għajnuna ssir iktar effettiva, u biex jiġu involuti l-pajjiżi li qed jiżviluppaw fir-riforma tal-governanza dinjija. Dawn is-suċċessi saru l-iktar permezz tal-pożizzjoni magħquda, it-tmexxija u d-determinazzjoni tal-Unjoni Ewropea. Is-Sammit G20 f’Londra fit-2 ta’ April 2009 kompla jenfasizza l-urġenza, billi sejħet għall-implimentazzjoni ta' miżuri sinifikanti biex jingħata appoġġ għall-pajjiżi li qed jiżviluppaw. “Kollox bħas-soltu" (Business as usual) m’hijiex għażla fiċ-ċirkostanzi attwali. Għalhekk, din il-Komunikazzjoni tibni fuq ir-riżultati ewlenin tal-“Istudju Monterrey” li jinsab fid-dettal fid-Dokumenti ta’ Ħidma tal-Persunal mehmuża[1], u tistabilixxi tmienja u għoxrin miżuri konkreti li l-Unjoni Ewropea għandha tmexxi ‘l quddiem biex tgħin lill-pajjiżi li qed jiżviluppaw jindirizzaw il-kriżi. II. IL-KUNTEST: FATTURI TA’ VULNERABBILTÀ U REŻILJENZA L-analiżi reċenti kollha li saru dwar l-impatt tal-kriżi jaqblu dwar punt wieħed: wara l-ekonomiji emerġenti u avvanzati, it-‘tielet mewġa’ tal-kriżi laqtet lill-pajjiżi li qed jiżviluppaw[2]. L-ewwelnett, qed jiġu affettwati mill-impatt dirett tal- kriżi finanzjarja b’mod partikolari minħabba nuqqas ta’ kreditu, investiment, influssi ta’ kapital privat u żieda fil-volatilità tar-rata tal-kambju. Il-pajjiżi li jiddependu bil-kbir fuq il-flussi ta’ kapital privat, speċjalment l-investiment barrani dirett, huma affetwati partikolarment ħażin. Dawk il-pajjiżi li qed jiżviluppaw li huma dipendenti bil-kbir fuq ir-rimessi huma milquta ħafna. B’kollox, il-Bank Dinji jqis li l-flussi kapitali għall-pajjiżi li qed jiżviluppaw se jonqsu minn $1 triljun fl-2007 għal madwar $600 biljun fl-2009. It-tieni, l-effetti tat- tnaqqis ekonomiku globali qed jinħassu fil-pajjiżi li qed jiżviluppaw. IL-FMI jistenna li l-pajjiżi li qed jiżviluppaw jikbru biss 3.25% fl-2009, li huwa inqas minn 6.3% fl-2008 u 7.9% fl-2007. Konsegwenza immedjata oħra tat-tnaqqis ekonomiku globali hija tnaqqis fil-volumi ta’ kummerċ globali . Hekk kif id-domanda globali għall-prodotti taqa’ u l-prezzijiet tagħhom jonqsu bħala riżultat, id- dħul mill-esportazzjoni tal-pajjiżi li qed jiżviluppaw huwa mistenni jonqos ħafna li jwassal għal deterjorament fil-bilanċi esterni kif ukoll inqas dħul. Il-pajjiżi li qed jiżviluppaw li huma esportaturi netti ta’ prodotti se jbagħtu l-iktar mill-prezzijiet li qed jaqgħu tal-prodotti, filwaqt li min-naħa l-oħra l-pajjiżi li huma importaturi netti ta' materja prima se jaraw tnaqqis fil-kontijiet ta' importazzjoni. B’riżultat ta’ dan, skont il-Bank Dinji, il-pajjiżi li qed jiżviluppaw se jiffaċċjaw nuqqas ta’ finanzjament ta’ bejn $270 sa $700 biljun din is-sena. Bħala riżultat ta’ dawn il-ġrajjiet, il-pajjiżi li qed jiżviluppaw diġà qed jiffaċċjaw konsegwenzi soċjali serji tal-kriżi. Il-gvernijiet bi żbilanċi ta’ finanzi pubbliċi dejjem jikbru qed isibuha diffiċli li jżommu l-livell ta’ nefqa soċjali; il-manutenzjoni ta’ infrastrutturi pubbliċi qed tiġi postposta; il-finanzjament għal sistemi ta’ protezzjoni soċjali qed jonqos hekk kif inhu meħtieġ l-iktar; u n-numru ta’ persuni foqra qgħada li jaħdmu, speċjalment f’żoni urbani, qed jiżdied b’rata qawwija. Il-kriżi jista’ jkollha implikazzjonijiet politiki u ta’ sigurtà serji. Żieda fil-faqar u inkwiet soċjali jista’ jbiddel id-diverġenzi politiki moħbija fi ġlied qawwi. Jista jkun hemm ukoll impatt iktar dirett, b’pagi mhux imħallsa, minħabba limiti tal-baġit, fis-settur pubbliku, inkluż il-puliżija u l-forzi armati, li jwassal għal inkwiet jew kolp ta’ stat. Il-kuntesti politiki normali jistgħu jsiru iktar diffiċli, li jwassal għal ġlied ċivili kif il-partiti etniċi jiġġieldu għall-poter jew aċċess għar-riżorsi. Barra minn hekk, il-kriżi tista’ żżid il- flussi migratorji sostanzjali kemm fil-pajjiżi kif ukoll bejn ir-reġjuni. Jista’ jkun hemm ukoll impatt fuq il-pressjoni migratorji għall-ekonomiji avvanzati. Filwaqt li l-kriżi qed taffettwa l-pajjiżi kollha li qed jiżviluppaw, il-firxa tal-impatt, is-sintomi tagħha u l-abbiltà li jlaħħqu magħha jvarjaw b'mod sostanzjali fir-reġjuni, pajjiżi u gruppi ta' popolazzjoni. Minħabba politiki mtejba matul is-snin reċenti, bosta pajjiżi li qed jiżviluppaw huma iktar reżistenti għall-kriżi attwali milli kienu fir-reċessjonijiet ekonomiċi preċedenti u għandhom xi skop għal tweġibiet ta' politika biex jappoġġjaw it-tkabbir u jtaffu l-impatt tal-kriżi. L-isplużjoni fil-prodotti ta’ dawn l-aħħar snin, stabbiltà makroekonomika ogħla, riformi strutturali u serħan mid-dejn, ippermettew lil bosta pajjiżi li jtejjbu l-pożizzjoni finanzjarja tagħhom. Minkejja dan, l-iskop tagħhom għal soluzzjoni monetarja indipendenti u politika fiskali hija limitata ħafna minħabba l-pressjonijiet persistenti ta’ inflazzjoni, baġits imġebbda u bilanċi esterni li qed jiddeterjoraw, kif ukoll fl-effett li jkompli ta’ żieda fil-prezzijiet tal-ikel u l-enerġija fl-2008, u pressjonijiet ‘l isfel fuq ir-rati tal-kambju tagħhom. Sforzi globali biex tingħata stabbiltà lis-settur finanzjarju, u bil-għan li jiġi stimulat l-irkupru ekonomiku, huma għalhekk rilevanti ħafna għall-pajjiżi li qed jiżviluppaw. L-azzjonijiet tal-UE biex titjieb ir-regolamentazzjoni tas-settur finanzjarju u biex jiġi implimentat il-Pjan Ewropew ta’ Rkupru Ekonomiku huma kollha kontribuzzjonijiet ewlenin f’dan ir-rigward. Ir-riformi attwali jew previsti tal-attivitajiet ta’ self tal-FMI u l-Banek ta’ Żvilupp Multilaterali jistgħu jgħinu lil bosta pajjiżi li qed jiżviluppaw, kemm dawk ta’ ekonomiji ta’ dħul baxx kif ukoll ta’ dħul medju. Iżda oħrajn huma iktar vulnerabbli u jirriskjaw li jitilfu dawn l-opportunitajiet ġodda. F’dan il-kuntest, għandha tingħata attenzjoni speċjali għal dawk il-pajjiżi l-iktar vulnerabbli b’kapaċità limitata ta' reżiljenza . Fid-dawl ta’ din l-analiżi, rispons xieraq għandu jevalwa l-grad ta’ vulnerabbiltà u reżiljenza ta’ pajjiż, ibbażat fuq parametri bħal: - id-dipendenza tiegħu fuq dħul mill-esportazzjoni u l-grad ta’ integrazzjoni fil-kummerċ dinji; - id-dipendenza tiegħu fuq flussi finanzjarji esterni u trasferimenti, b’mod partikolari l-investiment barrani dirett u rimessi; - il-kapaċità tiegħu li jirreaġixxi, li jiddependi fuq il-kwalità għolja ta’ governanza, id-disponibbiltà ta’ riżervi esterni, dejn estern u l-marġni biex jiġu adottati miżuri ta’ stimulazzjoni fiskali. [pic] Għalhekk fl-2009, il-Kummissjoni u l-Istati Membri tal-UE, f’kollaborazzjoni mal-istituzzjonijiet internazzjonali u l-pajjiżi sħab, se jwettqu iktar analiżi konġunti ta’ impatt tal-pajjiżi tal-kriżi bil-għan li jidentifikaw il-pajjiżi l-iktar vulnerabbli u biex jieħdu azzjoni koordinata tal-UE speċifika għall-pajjiż. III. AZZJONI EWROPEA F'WAQTHA, KOORDINATA U MMIRATA III.1. NONORAW L-IMPENJI TA’ GĦAJNUNA TAGĦNA, BILLI NŻIDU RIŻORSI OĦRA L-UE tkompli tkun dik li tagħti l-iktar Għajnuna Uffiċjali għall-Iżvilupp (ODA) - b'total ta’ 59%, billi żieded is-sehem tagħha b’4 punti perċentwali matul l-2007. Fl-2008, l-UE qalbet ix-xejra 'l isfel fil-flussi tal-ODA rreġistrati fl-2007. Livelli kollettivi ta’ ODA reġgħu lura fl-2008 għal 0.40% tad-DGN, żieda minn 0.37% fl-2007, jiġifieri ħlasijiet ta’ kważi €50 biljun u żieda ta’ iktar minn €4 biljuni u €2 biljuni meta mqabbla mal-2007 u l-2006 rispettivament. Barra minn hekk, 13-il Stat Membru issa għandhom pjan nazzjonali multiannwali li juri kif se jilħqu l-impenji individwali tagħhom fl-2010 u l-2015, b’titjib tal-previżjoni tal-għajnuna. Minkejja din ix-xejra ‘l fuq, il-previżjoni għas-snin li ġejjin tidher problematika mhux ħażin. Bosta Stati Membri jinsabu ‘l bogħod mill-kisbiet ewlenin għall-2010. L-isforz addizzjonali biex tintlaħaq il-mira kollettiva ta’ 0.56% ODA/DGN fl-2010 hija daqs €20 biljun. L-ODA hija fattur ewlieni fit-tfittxija biex jitnaqqas il-faqar fid-dinja, jintlaħqu l-MDGs u jiġu mobilizzati sorsi oħra. Il-previżibbiltà tagħha huwa valur per se u għandu jiġi żgurat. Il-kriżi globali ma tistax tkun skuża biex tonqos il-konċentrazzjoni tal-impenji tagħna. L-għajnuna m’hijiex kwistjoni ta’ karità iżda waħda mill-inċentivi tal-irkupru. Madankollu, l-ODA biss m’hijiex se tkun biżżejjed. L-UE għandha tuża s-sorsi kollha u l-istrumenti disponibbli biex timmobilizza l-għajnuna mmirata biex tistimola t-tkabbir, l-investiment, il-kummerċ u l-ħolqien tal-impjieg. Sforz komprensiv ta’ dan it-tip għandu jikkostitwixxi “strateġija tal-Unjoni kollha”, billi jikkunsidra strumenti u proċessi bħall-impenji ta’ esportazzjoni, garanziji għall-investiment u trasferimenti tat-teknoloġija għall-benefiċċju tal-iżvilupp. (1) Għandhom jiġu onorati l-impenji tal-ODA. L-Istati Membi tal-UE għandhom jonoraw l-impenji individwali u kollettivi tagħhom biex jiksbu l-miri ODA tagħhom sal-2010 u 2015. Dan għandu jirrilaxxa €20 biljun iktar f’ODA fl-2010. Sforz deċiżiv huwa għalhekk meħtieġ sa minn din is-sena. (2) Ingranaġġ ta’ riżorsi ġodda. L-Istati Membri għandhom iżidu l-isforzi tagħhom biex jimmobilizzaw finanzjament addizzjonali relevanti għall-iżvilupp. Il-mira tagħna hija li kull euro li jintnefaq fuq għajnuna jingrana ħames euro li mhumiex ODA (pereżempju trasferimenti ta’ teknoloġija, finanzjament kummerċjali u investiment privat). Il-Kummissjoni tirrakkomanda wkoll li l-Istati Membri jżidu u japplikaw b’mod iktar mifrux sorsi innovattivi ta’ finanzjament, pereżempju l-bini fuq taxxi attwali ta’ solidarjetà volontarja, bħat-taxxa tal-ajru biex jiġu ffinanzjati programmi tas-saħħa. | III. 2. AZZJONI KONTRO-ĊIKLIKA L-azzjoni hija meħtieġa issa. L-appoġġ għandu jkollu impatt dirett kontro-ċikliku. L-ekonomiji li huma iktar fqar jeħtieġu finanzjament matul dawn iż-żminijiet ta’ kriżi. Għandhom jittieħdu miżuri biex jiġu adottati prijoritajiet, biex tiġi mħallsa l-għajnuna iktar malajr u, fejn meħtieġ, tingħata għajnuna antiċipata u jiġi mħaffef il-proċess ta’ għajnuna għall-baġit. L-Istati Membri huma mħeġġa li jieħdu azzjoni fuq dawn il-linji fil-kuntest tal-għajnuna bilaterali tagħhom. (3) Prijoritajiet iffukati mill-ġdid. Il-Kummissjoni, fi sħubija mal-pajjiżi li qed jiżviluppaw, se taċċellera r-Reviżjoni f'Nofs Terminu tad-dokumenti ta' strateġija tagħha u l-programmi ta' appoġġ fl-2009 u l-2010 bil-għan li tirrifletti l-ħtiġijiet ġodda u l-prijoritajiet emerġenti. Il-BEI għandu, fil-kuntest tal-Pjan ta’ Attività 2009-2011, jiffoka fuq azzjonijiet kontro-ċikliċi f’oqsma bħall-infrastruttura, inkluż attivitajiet relatati mal-enerġija u t-tibdil fil-klima, u s-settur finanzjarju. (4) Ħlas iktar malajr. Il-Kummissjoni qed tapplika proċeduri ta’ implimentazzjoni iktar flessibbli għal numru ta’ pajjiżi jew reġjuni li jinsabu f’emerġenza jew f’post-emerġenza u se żżomm is-sitwazzjoni f’pajjiżi oħra taħt reviżjoni. Il-BEI se jaħdem biex iħaffef il-ħlasijiet taħt impenji kuntrattwali ta’ finanzjament miftehma. (5) Għajnuna antiċipata. Il-Kummissjoni antiċipat impenji li jiffurmaw parti kbira mill-għajnuna tal-Komunità għall-pajjiżi AKP (EUR 4.3 biljun antiċipati għall-2009) u se tistudja l-mezzi kif tista' titwassal l-għajnuna malajr[3]. Il-BEI għandu jantiċipa impenji fil-qafas tal-Ftehimiet ta' Sħubija tal-AKP (EUR 3.5 biljun f'Faċilità għall-Investiment u EUR 2 biljun f'Riżorsi Proprji fl-2008-2013) u taħt mandati esterni oħra (EUR 25.8 biljun fl-2007-2013, possibbilment li jiżdiedu b’EUR 2 biljun) u huwa mħeġġeġ biex iħaffef l-infiq lejn il-pajjiżi PEV fl-Ewropa tal-Lvant, f’kooperazzjoni mal-EBRD, kif ukoll lejn il-pajjiżi ta' adeżjoni u pre-adeżjoni. (6) Jitħaffef l-appoġġ baġitarju. Il-Kummissjoni impenjat, fl-2008, kważi EUR 3 biljun f’appoġġ baġitarju (strument ta’ impatt mgħaġġel) bħala miżura ta’ antiċipazzjoni għall-pajjiżi AKP li huwa ekwivalenti għal 72% tal-appoġġ baġitarju kollu previst għall-2008-2013. Il-Kummissjoni se tirrevedi l-operazzjonijiet kurrenti ta’ appoġġ baġitarju fil-pajjiżi l-iktar vulnerabbli u għandha tevalwa, fuq bażi ta’ każ b’każ, l-għażliet għall-antiċipazzjoni ta’ ħlasijiet u tirrevedi l-kundizzjonijiet makroekonomiċi jew kwalunkwe aspetti oħra neċessarji biex jiġu aċċellerati l-ħlasijiet. (7) L-esplorazzjoni tal-għajnuna makroekonomika. F’każijiet eċċezzjonali, xi għajnuna makroekonomika għall-pajjiżi tal-Politika Ewropea tal-Viċinat (PEV), pajjiżi ta’ adeżjoni u preadeżjoni jistgħu jitqiesu, sakemm dan ikun f’kooperazzjoni mal-Fond Monetarju Internazzjonali u f’koerenza mal-kundizzjonijiet tal-programm FMI.[4] | III.3. TITJIB FL-EFFETTIVITÀ: KWISTJONI TA’ URĠENZA F'dawn iż-żminijiet ta’ kriżi, la l-pajjiżi żviluppati u lanqas dawk li qed jiżviluppaw ma jistgħu jħallsu l-prezz għoli ta’ frammentazzjoni u nuqqas ta’ koordinazzjoni, kif inhu l-każ bħalissa. Fid-dinja kollha, 225 aġenzija bilaterali u 242 aġenzija multilaterali qed jiffinanzjaw mijiet ta’ eluf ta’ attività kull sena. F'108 pajjiż, iktar minn għaxar donatur tal-UE qed jipprovdu għajnuna programmabbli għal pajjiż. Id-donaturi tal-UE qed jiffinanzjaw 60 000 proġett b’kontribuzzjoni medja annwali fl-2007 ta' biss €400 000 sa €800 000 għal kull attività. Dan "in-nuqqas ta' effettività" huwa għoli tassew. Il-volatilità u n-nuqqas ta’ previżibbiltà tal-għajnuna biss tista’ żżid l-ispejjeż bejn 15% u 20%[5]. L-għajnuna marbuta ġiet stmata wkoll li tgħolli l-prezzijiet tal-prodotti, servizzi u ħaddiema minn bejn 15% u 20%. Kalkoli preliminari juru li l-ispiża tal-falliment ta’ applikazzjoni tal-aġenda ta’ effettività ta’ għajnuna fil-potenzjal kollu tagħha tista’ tvarja minn EUR 25 sa EUR 35 biljun sal-2015, jew EUR 5 sa EUR 7 biljun fis-sena, jekk il-livell ta’ għajnuna netta tad-donaturi tal-UE tibqa’ stabbli[6]. Dan hu l-prezz ta’ “non-Ewropa” fis-settur tal-iżvilupp. Huma meħtieġa riformi sostanzjali u l-UE kienet il-mexxej. L-ewwel, billi ħadet azzjoni u tkellmet bħala entità waħda, tat propulsjoni importanti għat-twaqqif ta' miri ġodda li ġew miftiehma internazzjonalment, bħall-Aġenda għall-Azzjoni ta' Akkra (AAA) adottat mill-Forum ta’ Livell Għoli ta' Akkra fl-2008. It-tieni, billi jiġu adottati miżuri biex titnaqqas il-frammentazzjoni fost l-atturi Ewropej, inizjattivi bħall-Kodiċi ta' Kondotta dwar id-Diviżjoni tax-Xogħol huma kontribut sinifikanti biex titmexxa 'il quddiem l-aġenda tal-effettività tal-għajnuna fid-dinja kollha. Din id-dinamika issa għandha tissaħħaħ. L-esperjenza, ir-riżorsi u l-istrumenti ta’ kull donatur għandhom ikunu mmirati aħjar għal xulxin. Sforz ikkoordinat tal-UE fuq il-bażi tal-prijoritajiet komuni għandu jsaħħaħ l-impatt pożittiv fuq terminu qasir tal-azzjoni tagħna u jiżgura s-sostenibbiltà fit-tul. (8) Għandha tittieħed azzjoni bilaterali. L-Istati Membri tal-UE u l-Kummissjoni għandhom jaħdmu flimkien fit-tħejjija tal-pjanijiet ta’ azzjoni individwali għall-implimentazzjoni tal-impenji “AAA”. Dawn il-pjanijiet għandhom jiddeskrivu l-azzjonijiet biex jiġu eliminati ostakli legali u/jew amministrattivi għall-effettività tal-għajnuna kif ukoll inċentivi interni biex tinbidel l-imġiba amministrattiva tal-metodi ta’ ħidma u l-proċessi ta’ programmazzjoni. (9) Sforz għal strateġiji kollettivi tal-UE. Il-Kummissjoni se tipproponi, fl-2009, kodiċi ta’ kondotta rispettivament dwar il-fondi globali u vertikali, dwar l-użu tas-sistemi tal-pajjiżi u dwar għajnuna teknika. Bl-implimentazzjoni tal-Kodiċi ta’ Kondotta dwar id-Diviżjoni tax-Xogħol, il-Kummissjoni tippromwovi wkoll strateġija tal-UE lejn diviżjoni tax-xogħol fil-pajjiż. Fl-istess spirtu, il-BEI għandu jsaħħaħ il-kooperazzjoni tiegħu mas-sħab li jiffinanzjaw, aġenziji donatriċi u mal-Kummissjoni, inkluż permezz ta’ kooperazzjoni delegata u t-taħlita ta’ riżorsi tal-UE. Il-kooperazzjoni bejn il-BEI u l-EBRD se tissaħħaħ ukoll fil-qafas tal-Istrateġija ta’ Sħubija tal-Lvant. (10) Strateġija kollettiva tal-UE biex tiġi indirizzata l-kriżi. Permezz tal-implimentazzjoni ta’ din il-Komunikazzjoni, l-Istati Membri tal-UE huma mistiedna fl-2009 biex jippreżentaw azzjonijiet u istrumenti introdotti bħala rispons għall-kriżi fiil-pajjiżi li qed jiżviluppaw sabiex jinbena rispons ikkoordinat. Ir-rapport Monterrey li jmiss se jevalwa l-implimentazzjoni tal-azzjonijiet definiti b’dan il-mod. (11) Riformi ulterjuri tal-arkitettura internazzjonali tal-għajnuna. Bħala l-ikbar donatur fid-dinja, u permezz ta’ azzjoni u vuċi waħda, l-UE hija forza li tmexxi għas-simplifikazzjoni tal-arkitettura internazzjonali tal-għajnuna. Waħda mir-riformi li l-UE tista’ tmexxi l-implimentazzjoni tagħha mill-komunità donatriċi iktar wiesgħa hija dwar “il-kondizzjonalità bbażata fuq ir-riżultati”, fejn l-effiċjenza u l-armonizzazzjoni jistgħu jżidu l-pussess, il-previżibbiltà, it-trasparenza u l-iskrutinju demokratiku tal-kundizzjonijiet għall-użu tar-riżorsi tal-għajnuna. III.4. TAFFIJA TAL-IMPATT SOĊJALI, APPOĠĠ GĦALL-EKONOMIJA REALI III.4.1. Protezzjoni għal dawk l-iktar vulnerabbli Fl-2009, il-kriżi attwali tista’ tressaq 90 miljun persuna oħra lejn il-faqar fil-pajjiżi li qed jiżviluppaw[7] u n-nisa’, it-tfal, l-anzjani u l-persuni b’diżabbiltà jinsabu l-iktar fir-riskju. Bħala prijorità, fl-2010 l-UE għandha tkompli ssegwi l-miri fl-Aġenda tal-MDG għal Azzjoni jew tirriskja li jiġu kompromessi l-miri għall-2015. Appoġġ kontinwu fl-oqsma tas-saħħa, ix-xogħol deċenti u l-edukazzjoni huma importanti biex jiġi żgurat li dawk l-iktar vulnerabbli ma jibqgħux mingħajr protezzjoni. Hemm prezz ekonomiku għal kriżi soċjali. Mingħajr ħaddiema bis-sena' u b'saħħithom, l-irkupru jdum iktar u t-tkabbir ikun f'riskju. It-telf ta’ dħul jaffettwa l-finanzjament pubbliku tas-servizzi soċjali relevanti. (12) Għandhom jittieħdu miżuri mmirati ta’ protezzjoni soċjali. Il-Kummissjoni se tappoġġja, u l-Istati Membri għandhom jagħmlu hekk ukoll, l-azzjonijiet immirati tal-pajjiżi li qed jiżviluppaw, biex jindirizzaw l-impatt soċjali dirett tal-kriżi permezz tal-ħolqien u t-tisħiħ tal-mekkaniżmi ta’ sigurtà soċjali, il-faċilitazzjoni tat-trasferimenti diretti ta’ flus kontanti u t-tisħiħ ta’ trasferimenti in-natura. Il-Kummissjoni se tagħti attenzjoni speċifika, fejn fattibbli u meħtieġa, għall-mekkaniżmi ta’ sigurtà soċjali, xogħlijiet ta’ ħidma intensiva u r-riforma tas-swieq tax-xogħol. (13) Mekkaniżmi ta’ appoġġ biex jiġi protett l-infiq soċjali. Il-Kummissjoni se tipproponi li tiddedika fl-2009 mill-inqas EUR 500 miljun mill-10 FEŻ bħala appoġġ għal dawk il-pajjiżi AKP li ntlaqtu l-iktar mill-kriżi. Dan il-finanzjament, se jitwassal kemm jista’ jkun bħala appoġġ baġitarju, permezz ta’ (i) il-FLEX eżistenti, ibbażat fuq telf ta’ esportazzjoni fil-passat kif ukoll permezz ta’ (ii) FLEX ta’ vulnerabbiltà ad hoc , ibbażat fuq telf ta’ esportazzjoni previsti, remissi mnaqqsa u flussi finanzjarji ( q.v . Grafika I): Il-Kummissjoni ssejjaħ lill-Istati Membri tal-UE biex jipparteċipaw f’din l-inizjattiva bħala parti mill-isforz internazzjonali mmirat lejn dawk l-iktar vulnerabbli. III.4.2. Sostenibbiltà tal-attività ekonomika u l-impjieg III.4.2.1. Il-manutenzjoni u l-bini tal-infrastruttura Il-manutenzjoni u l-bini tal-infrastruttura huma mitigaturi effettivi tal-kriżi biex jintlaħqu dawk l-iktar vulnerabbli u biex jinħoloq l-impjieg, permezz tal-iżvilupp tal-infrastruttura lokali u l-manutenzjoni filwaqt li jiġu indirizzati l-ħtiġijiet bażiċi u jiġu stimolati l-attività ekonomika u l-kummerċ. L-investiment f’infrastruttura ta’ skala kbira għandhom jiġu aċċellerati biex tiżdied il-kompetittività tal-pajjiżi li qed jiżviluppaw u biex tinħoloq interkonnettività transkonfinali u transreġjonali[8]. Fir-rigward tal-Afrika, l-UE se tiffoka l-attenzjoni biex tnaqqas in-nuqqasijiet ta' finanzjament fl-infrastruttura għall-ħoloq nieqsa identifikati fis-Sħubija għall-Infrastruttura bejn l-UE u l-Afrika. Il-Kummissjoni se tiddiskuti mal-Unjoni Afrikana (AU) il-ħatra ta’ “koordinaturi ta’ proġetti”, jiġifieri personalitajiet politiċi biex imexxu l-ftehim reġjonali dwar dawn in-nuqqasijiet ewlenin. Din l-istrateġija kienet ta’ valur miżjud fil-kuntest tan-Netwerks Trans-Ewropej, kemm għall-enerġija kif ukoll għat-trasport. Ukoll, fid-dawl tal-ħtiġijiet identifikati mill-AU qabel il-G20 reċenti[9], l-isforz tal-UE dwar in-nuqqasijiet Afrikani huwa iktar f'waqtu u essenzjali. (14) Appoġġ għal infrastruttura li twettaq malajr u ħolqien tal-impjieg. Il-Kummissjoni se tipprovdi appoġġ għall-ħidmiet ta’ infrastruttura intensivi fix-xogħol u manutenzjoni sabiex tippreserva l-aċċess għal servizzi u biex tnaqqas in-nuqqas ta’ infiq fuq manutenzjoni minħabba pressjoni fiskali fil-pajjiżi li qed jiżviluppaw. Il-Kummissjoni tħeġġeġ lill-Istati Membri u donaturi oħra biex jieħdu azzjoni simili. F’dan il-qafas, il-Kummissjoni se twaqqaf netwerk tal-UE u finanzjaturi oħra biex ifasslu sistema ta’ invesimenti għall-infrastruttura aċċellerati li għandhom jiġu ffinanzjati fl-2009/2010. Il-Kummissjoni tħeġġeġ lill-BEI biex juża ftehimiet dwar is-self ma’ banek reġjonali għall-iżvilupp u intermedjarji finanzjarji domestiċi għall-infrastruttura lokali. (15) Twaqqif ta’ infrastruttura reġjonali fil-Mediterran. Fil-qafas tal-Unjoni għall-Mediterran, il-Komunità, inkluż il-BEI, u l-Istati Membri se jwaqqfu toroq reġjonali marittimi u fuq l-art, jappoġġjaw l-enerġija li tiġġedded, miżuri ta’ kontra t-tniġġis u interkonnettività fin-nofsinhar. (16) Żieda sal-2010 b’EUR 500 miljun il-parti tal-għotja fil-Fond għall-Infrastruttura bejn l-UE u l-Afrika. Min-naħa tagħha, il-Kummissjoni se talloka EUR 200 miljun għall-2009-2010, billi tirdoppja l-kontribut attwali, u ssejjaħ lill-Istati Membri biex jingħaqdu f’dan l-isforz biex jaslu għal EUR 500 miljun. Il-kisba ta’ din il-mira għandha tingrana EUR 2.5 biljun bħala self b'imgħax baxx biex jingħata appoġġ għall-infrastruttura. B’żieda ma’ dan, il-Kummissjoni tipproponi li tadatta l-Fond Fiduċjarju (i) biex jinkludi infrastruttura nazzjonali li hija parti mis-sistemi reġjonali u (ii) biex tintroduċi mekkaniżmi ta' garanzija fuq riskju. Għalhekk, il-Kummissjoni ssejjaħħ lill-Istati Membri biex jappoġġjaw l-emendi meħtieġa tal-Ftehim dwar il-Fond Fiduċjarju. B’żieda ma’ dan, il-Grupp ta’ Finanzjaturi tal-Proġett għandhom jinkludu l-Bank għall-Iżvilupp Afrikan u jkunu miftuħa għal pajjiżi terzi kontribwenti. III.4.2.2 Ħajja ġdida għall-agrikoltura Filwaqt li l-prezzijiet tal-ikel naqsu reċentement, għad fadal problemi strutturali, bħan-nuqqas ta’ kapaċità produttiva u infrastruttura, li jeħtieġu appoġġ kontrinwu għal u żieda fl-investiment agrikolu. Ħajja ġdida għall-agrikoltura fil-pajjiżi li qed jiżviluppaw teħtieġ sistema komprensiva. Ir-reviżjoni ta' strateġiji eżistenti u programmi ta’ appoġġ jirrikjedu riformi politiċi domestiċi, flimkien ma’ appoġġ għall-fattura tal-produzzjoni, bħaż-żerriegħa, il-fertilizzanti u l-finanzjament agrikolu, għal riċerka u l-firxa mmexxija mid-domanda, u għal sistemi ta’ produzzjoni sostenibbli. Barra minn hekk, investimenti infrastrutturali mmirati se jeħtieġu rabta iktar effettiva bejn l-oqsma ta’ produzzjoni u s-suq, li jeħtieġu appoġġ kemm għall-infrastruttura tal-esportazzjoni kif ukoll għall-infrastruttura rurali fuq skala żgħira. (17) Aċċellerazzjoni għall-finanzjament għall-agrikoltura. Il-Kummissjoni qed tantiċipa l-Faċilità għall-Ikel ta’ EUR 1 biljun. L-ewwel parti ta’ EUR 314 miljun diġà ġiet miftiehma u se tindirizza 23 pajjiż li huwa meqjus l-iktar fir-riskju. B’kollox, il-Kummissjoni se timpenja iktar minn EUR 500 miljun f’iktar minn 40 pajjiż fl-ewwel parti tal-2009 u EUR 300 miljun iktar sal-aħħar tas-sena, b'hekk taċċellera l-koordinazzjoni u l-effiċjenza ta' appoġġ għall-agrikoltura. (18) Investiment f’sezzjonijiet agrikoli. Il-Kummissjoni u l-Istati Membri għandhom jaħdmu flimkien mal-organizzazzjonijiet reġjonali u s-settur privat biex jallinjaw l-investimenti f’appoġġ għar-rabta bejn is-swieq u l-oqsma ta’ produzzjoni, punt fokali ġdid għall-UE. III.4.2.3. Investiment fit-tkabbir ekoloġiku Il-kriżi toffri opportunità importanti biex jinħolqu ekonomiji iktar ekoloġiċi. It-tibdil fil-klima hija sfida enormi u l-azzjoni globali għandha tittieħed issa biex jiġu evitati danni irreversibbli iktar tard. L-UE, wara li għamlet l-impenji sodi tagħha, hija impenjata b'mod definittiv biex tiżgura riżultat ambizzjuz għal Copenhagen f'Diċembru u l-parteċipazzjoni sħiħa tal-pajjiżi li qed jiżviluppaw f'dan il-għan għandu jiġi ffaċilitat. Fir-rigward tal-Pajjiżi l-Inqas Żviluppati (LDC), it-twaqqif ta’ Programmi ta’ Azzjoni ta’ Adattament Nazzjonali (NAPA) hija kwistjoni ta’ prijorità għall-appoġġ. Dawn in-NAPA fihom il-ħtiġijiet l-iktar urġenti u għandhom ikunu parti integrali mill-istrateġiji nazzjonali. S’issa, 39 pajjiż adottaw dan it-tip ta’ pjanijiet u oħrajn, inkluż pajjiżi li m’humiex LDC, għandhom isegwu[10]. (19) Progress fl-Alleanza għat-tibdil fil-Klima. L-Istati Membri tal-UE għandhom jikkontribwixxu għall-Alleanza Globali għat-Tibdil fil-Klima (GCCA) adottata mill-Kunsill Ewropew fl-2008. Il-GCCA għandha l-għan li żżid l-appoġġ għall-pajjiżi li qed jiżviluppaw l-iktar fqar u li jinsabu taħt l-ikbar theddid relatat mal-klima, b’mod partikolari LDC u stati ta’ gżejjer żgħar li qed jiżviluppaw. (20) L-użu ta’ finanzjament innovattiv għat-tibdil fil-klima. L-Istati Membri tal-UE għandhom jużaw parti mid-dħul mill-irkant ta' kwoti ta' emissjonijiet, kif miftiehem fil-leġiżlazzjoni tas-Sistema ta’ Kummerċ Ewropea għall-Emissjonijiet għal, fost oħrajn, miżuri ta’ adattament għall-klima, afforestazzjoni, riforestazzjoni u trasferiment ta’ teknoloġija fil-pajjiżi li qed jiżviluppaw għal dawk li jkunu rratifikaw il-ftehim ta' Copenhagen. Il-Kummissjoni tirrakkomanda wkoll li l-Istati Membri jesploraw il-possibbiltà li jiġi mniedi l-Mekkaniżmu Globali għall-Finanzjament tal-Klima (GCFM) bħala inizjattiva tranżitorja fil-perjodu tranżitorju bejn l-2010 u l-implimentazzjoni sħiħa ta' kwalunkwe arkitettura finanzjarja li tiġi miftiehma fil-konferenza ta' Copenhagen. (21) Attenzjoni ffokata fuq enerġija li tiġġeddedd. Il-BEI għandu jinvesti f'enerġija li tiġġedded u l-effiċjenza tal-enerġija. Id-dimensjoni reġjonali permezz tat-trażmissjoni reġjonali tal-enerġija, pajpijiet tal-gass u proġetti ta’ distribuzzjoni se jiġu msaħħa. Fil-pajjiżi eliġibbli, il-BEI għandu jaħdem biex iżid l-użu tal-Faċilità għall-Enerġija u s-Sostenibbiltà ta’ EUR 3 biljuni. Il-Kummissjoni se tippromwovi l-enerġija li tiġġedded fil-pajjiżi AKP permezz ta’ Faċilità għall-Enerġija ta’ EUR 200 miljun u qed tidentifika programm ġdid biex tappoġġja l-enerġija fl-Amerika Latina bħala parti mill-Programm Reġjonali Indikativ 2010-2013. (22) Appoġġ għat-trasferinent ta’ tekonoloġiji sostenibbli favur l-ambjent. Il-Kummissjoni u l-Istati Membri għandhom jappoġġjaw il-Fond Globali għall-Effiċjenza fl-Użu tal-Enerġija u għall-Enerġija Rinnovabbli (GEEREF) (sa EUR 80 miljun sal-2010), fond innovativ ta’ kapital ta’ riskju, ġestit mill-Grupp BEI, immirat biex jaċċellera t-trasferiment, l-iżvilupp u l-mobilizzazzjoni ta’ tekonoloġiji li ma jagħmlux ħsara lill-ambjent fil-pajjiżi li qed jiżviluppaw u fl-ekonomiji li jinsabu f’perjodu ta’ tranżizzjoni. III.4.2.4. L-istimolazzjoni tal-kummerċ u l-investiment privat Bħala riżultat tal-kriżi, il-WTO tirrapporta li l-kummerċ globali huwa previst li jonqos għall-ewwel darba f’iktar minn 20 sena, b’9%. Dħul ta’ flussi kapitali diġà naqsu b’mod drammatiku u l-flussi ta’ kummerċ bejn ir-reġjuni naqsu b’mod sostanzjali. Hija meħtieġa xejra pożittiva. Il-bini tal-fiduċja u l-previżibbiltà għall-parteċipanti fis-swieq, tnaqqis fl-ispejjeż tal-kummerċ, u t-tisħiħ tal-kapaċità fil-produttività, għandhom jgħinu lill-pajjiżi jegħlbu xi ftit mill-effetti negativi tal-kriżi, u dan għandu jgħinhom biex ikunnu iktar b’saħħithom meta jgħaddi l-kbir. Dawn iż-żewġ għanijiet għandhom jiġu segwiti. L-ewwel nett, l-UE għandha tħaffef iktar minn qatt qabel l-Istrateġija tagħha għall-Għajnuna għall-Kummerċ (AfT) u tirrispetta l-intenzjoni tagħha li wegħdet kollettivament biex talloka EUR 2 biljun għal għajnuna relatata mal-kummerċ (TRA) sal-2010 u tiżgura s-segwitu tal-aspetti l-oħra kollha tal-Istrateġija AfT. Fl-2007, il-KE qabżet l-għan stabbilit għall-2010, b’TRA ta’ EUR 1.019 biljun. It-TRA tal-Istati Membri tal-UE kien ta’ EUR 960 miljun, żieda sinifikanti mill-2006. B’kollox in-nefqa tal-UE fuq l-Għajnuna għall-Kummerċ reġgħet qabżet l-EUR 7 biljuni fl-2007. Dawn ix-xejriet pożittivi fil-kwantità għandhom jinżammu u jiġu tradotti fi strateġiji għall-iżvilupp u għat-tkabbir iktar effettivi li jkunu parti integrali mill-programmi nazzjonali kif ukoll fl-aġendi ta' integrazzjoni reġjonali. Il-pakketti AfT reġjonali tal-UE għall-AKP għandhom jinġabru b'mod urġenti, bi tkomplija fuq id-Dokumenti ta’ Strateġija Reġjonali tal-UE li ġew adottati reċentement. It-tieni, l-UE għandha tmexxi ‘l quddiem il-ħidma fuq il-finanzjament għall-kummerċ, skont ir-riżultati tal-G20. B’kundizzjonijiet ta’ likwidità iktar stretti, il-finanzjament kummerċjali ġie affetwat b’mod negattiv. Skont il-FMI, il-volum ta' finanzjament mill-kummerċ tal-Pajjiżi bi Dħul Baxx naqas b’18% fl-aħħar tliet xhur tal-2008. L-impenji għall-esportazzjoni, il-faċilitajiet ta’ kreditu u l-garanziji huma vetturi importanti ħfna biex jingħata appoġġ lill-kummerċ u għandhom jissaħħu. (23) Żieda fl-implimentazzjoni tal-aġenda AfT u Aft iktar effettiv. Il-Kummissjoni u l-Istati Membri għandhom jintensifikaw l-isforzi tagħhom biex jimplimentaw l-Istrateġija tal-Għajnuna għall-Kummerċ, isostnu l-livelli attwali ta' impenn, inkluż billi jkomplu jipprovdu l-livell TRA ta' EUR 2 biljuni fl-2009 u l-2010, u jiżguraw li l-appoġġ huwa effettiv u jipproduċi r-riżultati mistennija. Il-pakketti reġjonali AfT tal-AKP u l-Amerika Latina għandhom jappoġġjaw l-organizzazzjonijiet reġjonali u pajjiżi sħab fi sforz biex jinġabru fondi għall-iżvilupp għal “stimolu reġjonali”. (24) Żieda fil-kreditu għall-esportazzjoni. Fil-G20 ftehmu dwar inizjativa ta’ finanzjament għall-kummerċ multilaterali ta’ $250 biljun permezz ta’ kreditu għall-esportazzjoni u aġenziji għall-investiment u permezz tal-MDBs. Bosta Stati Membri żiedu l-kapaċità tal-aġenżiji ta’ kreditu għall-esportazzjoni tagħhom (ECA) b’mod sostanzjali biex jiggarantixxu u jiżguraw tranżazzjonijiet ta’ esportazzjoni. Il-Kummissjoni tirrakkomanda li għandha tingħata kapaċità miżjuda biex ikunu koperti l-volumi iktar għolja ta’ negozju f’appoġġ għall-pajjżi li qed jiżviluppaw. Il-BEI għandu jikkunsidra appoġġ għal iniżjattivi multilaterali dwar finanzjament tal-kummerċ. (25) L-iżgurar ta’ garanziji għall-investiment u d-disponibbiltà ta’ faċilitajiet ta’ kreditu. (i) Il-Kummissjoni u l-BEI qed jaħdmu flimkien biex iżidu l-garanziji għall-investiment, inter alia permezz tal-espansjoni tal-possibbiltajiet ta’ garanzija taħt il-Fond Fiduċjarju għall-Infrastruttura u l-Faċilità għall-Investiment tal-BEI; (ii) Il-Kummissjoni tappella lill-Kunsill biex jadotta l-proposta tal-Kummissjoni ta' Mejju 2008 li għandha tipprovdi għat-tisħiħ finanzjarju tal-Faċilità għall-Investiment u Sħubija EwroMediterranji (FEMIP) permezz tal-użu ta' riflussi; (iii) Il-Kummissjoni se ssaħħaħ il-Faċilità għall-Investiment għall-pajjiż PEV fil-Lvant tal-Ewropa; (iv) Il-BEI għandu, permezz tad-disponibbiltàta’ self, ekwitajiet u/jew garanziji, iżid l-appoġġ tiegħu għall-istituzzjonijiet mikrofinanzjarji kif ukoll għas-settur bankarju. IV. NAĦDMU FLIMKIEN GĦAL GOVERNANZA U STABBILTÀ Il-governanza u l-ġlieda kontra l-korruzzjoni huma importanti għall-iżvilupp ekonomiku sostenibbli. Bosta oqsma jistħoliqhom appoġġ speċjali. Il-pajjiżi li qed jiżviluppaw għandhom bżonn ikomplu fl-isforzi tagħhom biex jistabilixxu ambjent makroekonomiku u regolatorju sod għall-attivitajiet tas-settur privat u t-tkabbir. Dan huwa l-aħjar inċentiv biex jiġi attirat l-investiment barrani u jitnaqqas il-ħruġ tal-kapital domestiku. Governanza tajba fil-qasam fiskali, jiġifieri trasparenza, skambju ta' informazzjoni, taxxa ġusta, kompetizzjoni, u sistemi doganali sodi jżidu r-riżorsi finanzjarji domestiċi għall-iżvilupp. Barra minn hekk id-dejn estern għandu jiġi ġestit b'attenzjoni. Tislif ogħla biex jiġi bbilanċjat l-impatt tal-kriżi jista’ joħloq riskji serji għas-sostenibbiltà tad-dejn, b’mod partikolari għall-dawk il-pajjiżi li qed jiżviluppaw li diġà għandhom piż ta’ dejn għoli. Pajjiżi f’ sitwazzjonijiet fraġli jeħtieġu attenzjoni u azzjoni speċifika. Għandhom jittieħdu miżuri biex jissaħħaħ l-allarm bikri, il-prevezjoni tal-kunflitti, il-ġestjoni tal-kriżi u l-bini tad-demokrazija mmirati lejn il-konsolidazzjoni tal-istabbiltà politika u soċjali u l-ippreservar tal-gwadanji demokratiċi miksuba tul l-aħħar snin. Il-Kummissjoni se tintensifika d-djalogu politiku ma' dawn il-pajjiżi. Fl-aħħar nett, din l-aġenda nazzjonali ta’ governanza għandha tkun ikkomplimentata b’tisħiħ tal-proċessi reġjonali ta’ integrazzjoni. Pjanijiet mhux koordinatati, jew saħansitra li jikkompetu ma' xulxin, jistgħu jkollhom effett ta’ ħsara fuq il-pajjiżi fil-viċinat u jaggravaw ir-riċessjoni ekonomika. Min-naħa l-oħra, l-integrazzjoni u l-kooperazzjoni reġjonali, b’mod partikolari l-promozzjoni ta’ kummerċ intrareġjonali u l-moviment ħieles tal-prodotti, servizzi, persuni u kapital, jgħinu biex itaffu l-effetti tal-kriżi fuq terminu twil. F’dan ir-rigward, il-konklużjoni tal-Ftehimiet ta’ Sħubija Ekonomika komprensivi mar-reġjuni AKP hija essenzjali. (26) Tisħiħ tal-politika u d-djalogu politiku. Fl-2009, fil-kuntest tar-Reviżjoni ta’ Nofs Terminu u l-Inizjativa għall-Governanza, il-governanza ekonomika u finanzjarja se tkun kwistjoni ta’ importanza għall-Kummissjoni fid-djalogu tagħha mal-pajjiżi sħab. (27) Tisħiħ tal-governazza fiskali. Il-Kummissjoni se tippromwovi l-governanza tajba fil-qasam tat-taxxa fil-livelli internazzjonali, reġjonali u domestiċi. Sabiex twassal l-għanijiet tal-iżvilupp, u biex ittejjeb is-sistemi globali finanzjarji u regolatorji, il-Kummissjoni tappella lill-Istati Membri u l-pajjiżi sħab biex jappoġġjaw dan l-għan. (28) Nevitaw kriżijiet ġodda ta’ dejn. Il-Kummissjoni u l-Istati Membri għandhom jippromwovu diskussjoni dwar mekkaniżmi msaħħa ta’ ristrutturar ta’ dejn sovran li jkomplu fuq oqfsa u prinċipji eżistenti. V. IL-GLOBALIZZAZZJONI: FTUĦ, EFFIĊJENZA, INKLUŻJONI V.1. EKONOMIJA MIFTUĦA L-istrateġija tal-UE biex tgħin lill-pajjiżi li qed jiżviluppaw ilaħħqu mal-kriżi hija parti minn kuntest globali usa’ li fih, kif enfasizzat fis-Sammit ta’ Londra, hija meħtieġa azzjoni deċiżiva mhux biss biex jiġi appoġġjat l-irkupru globali, iżda wkoll biex il-kummerċ dinji u l-inklużjoni ikbar għall-istituzzjonijiet globali jieħdu r-ruħ. Ritorn għall-i status quo ante m’hijiex għażla . Iktar protezzjoniżmu jfisser inqas tkabbir u inqas żvilupp. L-iżgurar li s-swieq globali jibqgħu miftuħa huwa wieħed mill-aħjar mezzi biex tingħeleb ix-xejra ‘l isfel u jerġa jibda t-tkabbir, li jkun benefiċjali kemm għall-pajjiżi żviluppati kif ukoll dawk li qed jiżviluppaw. L-UE għandha, flimkien ma’ membri oħra tal-komunità internazzjonali, tieħu passi biex: - Tiddeżisti minn ostakli ġodda . F'Londra fil-G20 ftiehmu li jiddeżistu mill-introduzzjoni ta’ ostakli ġodda għall-kummerċ jew l-investiiment u appellaw għat-tneħħija ta’ miżuri li jillimitaw jew ifixklu l-kummerċ li twaqqfu reċentement. Din il-wegħda ġiet estiża għall-aħħar tal-2010. - Progress biex jintlaħaq ftehim dwar iċ-Ċiklu ta’ Doħa malajr kemm jista’ jkun . Iċ-Ċiklu ta’ Doħa fih elementi li huma ta’ valur reali għall-pajjiżi li qed jiżviluppaw, u speċjalment il-pajjiżi l-iktar fqar, pereżempju billi jingħata aċċess mingħajr dazju u mingħajr kwota għall-Pajjiżi l-Inqas Żviluppati għas-swieq żviluppati kollha u iktar opportunitajiet f'bosta ekonomiji emerġenti. Dan ifisser li, inter alia, tnaqqis sinifikanti fis-sussidji agrikoli li jfixklu l-kummerċ, tnaqqis sostanzjali f’ostakli ta’ aċċess għas-suq, u ftehim ambizzjuż dwar il-faċilitazzjoni tal-kummerċ. V.2. ISTITUZZJONIJIET GLOBALI IKTAR EFFIĊJENTI U INKLUSIVI Is-sistemi ta’ governanza globali ġew issuperati mill-intensità ta’ integrazzjoni u l-interdependenza politika u ekonomika fid-dinja kollha. Biex jintuża dan il-proċess, hija meħtieġa arkittettura globali iktar effiċjenti u inklużiva. Hawnhekk ukoll, il-kriżi attwali toffri opportunità biex is-sistema tan-NU u l-istituzzjonijiet finanzjarji internazzjonali kapaċi biex jindirizzaw l-isfidi globali b’mod effettiv u l-G20 iħaffu l-proċess ta’ riforma. Valutazzjonijiet min-NU, il-FMI u l-Bank Dinji ta’ dak li huwa meħtieġ biex titjieb il-kapaċità u l-leġittimità tagħhom qed isiru separatament u għandhom jintemmu f'intervalli diversi fl-2009. Il-G20 ħaffef il-proċess ta’ riforma tal-IFI. Għan-NU, il-Konferenza ta’ Livell Għoli tan-NU f'Ġunju 2009 se tipprovdi opportunità bikrija biex titressaq il quddiem din l-aġenda ta’ riforma. Mill-angolu tal-iżvilupp, dawn is-suġġetti jistħoqilhom attenzjoni partikolari mill-UE: - Dwar in-NU , għandha titpoġġa f’kundizzjoni biex jiġu koordinati l-isforzi internazzjonali b’mod effettiv biex jingħata appoġġ lill-pajjiżi li qed jiżviluppaw biex jindirizzaw varjetà ta’ sfidi globali soċjali, ekonomiċi u finanzjarji. Pereżempju, ir-riforma tal-ECOSOC għandha tiġi implimentata bis-sħiħ. B’żieda ma’ dan, il-kapaċità tan-NU biex titkellem b’vuċi waħda għandha tissaħħaħ, kif rakkomandat mill-Panel tan-NU dwar Koerenza fis-Sistema Kollha (2006), pereżempju fis-sigurtà tal-ikel permezz ta’ iktar integrazzjoni u razzjonalizzazzjoni tat-tliet aġenziji tal-ikel tagħha f’Ruma. - Dwar l-IFIs , il-G20 f’Londra ftiehmu li jżidu r-riżorsi b’mod sostanzjali għall-IFIs, inkluż riżorsi biex isaħħu l-kapaċità tagħhom biex jgħinu l-pajjiżi li jinsabu fi bżonn. Dan jinkludi finanzjament immedjat minn membri ta’ $250 biljun - li minnhom $100 biljun jew EUR 75 biljun huwa pprovdut minn Stati Membri tal-UE - li se jiġi inkorporat fi Arranġamenti Ġodda għal Self iktar estiżi u flessibbli miżjud għal $500 biljun - allokazzjoni ġenerali SDR ta’ $250 biljun kif ukoll ratifika mill-membri tal-FMI tar-Raba’ Emenda. Barra minn hekk, il-G20 ftehmu li jirriformaw il-mandati, l-ambitu u l-governanza tal-IFIs biex jiżguraw vuċi iktar b’saħħitha u rappreżentazzjoni għall-pajjiżi emerġenti u li qed jiżviluppaw u ftehmu li l-kapijiet u mexxejja għolja tagħhom għandhom jinħatru permezz ta’ proċess miftuħ, trasparenti u ibbażat fuq il-mertu. Għall-Bank Dinji, il-Kummissjoni tiffavorixxi l-ħeffa għall-IDA bħala miżura ta’ mitigazzjoni fil-kriżi. Jeħtieġ li l-kundizzjonalità tal-IFI jkun speċifiku għas-sitwazzjoni speċifika ta' kull pajjiż fil-kriżi attwali. - B’mod iktar komprensiv , għandhom joħorġu sinerġiji bejn dawn l-isforzi ta’ riforma bil-għan li tinkiseb koerenza ikbar fil-korpi ta’ governanza rispettivi. Ir-rwol tal-banek għall-iżvilupp reġjonali fil-konfront tal-LDCs għandu jissaħħaħ iktar. Fl-aħħarnett, bħala segwitu għas-Sammit ta’ Londra, gruppi reġjonali u kontinentali bħall-AU, l-ASEAN u oħrajn għandhom jiġu mistiedna biex jipparteċipaw fi skambju informali ta’ ekonomija internazzjonali sabiex jiżguraw iktar effiċjenza u rappreżentazzjoni. VI. KONKLUŻJONI Din il-kriżi b’ħafna aspetti hija theddida serja għall-istabbiltà globali. Il-viżjoni politika tagħhna fit-tul għandha tiggwida azzjoni immedjata b'ħeffa u deċiżjoni. L-impenji li saru s-sena l-oħra għandhom jiġu rispettati u aċċellerati. Iżda l-kriżi fiha wkoll opportunitajiet. Opportunitajiet biex tingħata għajnuna lill-pajjiżi li qed jiżviluppaw u biex tiġi stabbilita sħubija ġdida u aħjar, biex jiżdied u jitjieb l-investiment sabiex jiġu stimolati l-ekonomiji tagħna, biex niffukaw il-prijoritajiet tagħna mill-ġdid, biex niksbu tkabbir ekoloġiku, biex infasslu mill-ġdid l-arkitettura ekononika u finanzjarja internazzjonali u biex nadattawha għar-realitajiet ta' dan is-seklu l-ġdid. L-ebda minn dan ma jsir migħajr tmexxija Ewropea b’saħħitha u bla kundizzjonijiet li tressaq il-quddiem il-Ftehim Globali ġdid li ġie deċiż f’Londra. Biex tagħmel differenza, l-Ewropa trid tkun magħquda. Iż-żmien għall-azzjoni huwa issa. [1] L-erba’ Dokumenti ta’ Ħidma tal-Persunal huma: dwar Finanzjament għall-Iżvilupp (“Liema triq se tieħu l-UE wara Doha?” - SEC(2009) 444), Għajnuna għall-Kummerċ ("Rapport ta’ Monitoraġġ 2009 Għajnuna għall-Kummerċ" - SEC(2009) 442), Effettività tal-Għajnuna ("Effettività tal-Għajnuna wara Akkra – x’inhi l-pożizzjoni tal-UE?" - SEC(2009) 443) u dwar l-Għanijiet ta’ Żvilupp għall-Millenju ("L-Għanijiet ta’ Żvilupp għall-Millenju – l-impatt tal-kriżi finanzjarja fuq il-pajjiżi li qed jiżviluppaw" - SEC(2009) 445). [2] FMI (“L-Implikazzjonijiet tal-Kriżi Finanzjarja Globali għall-Pajjiżi bi Dħul Baxx", Marzu 2009); WB (“Kontra l-Kurrent: kif il-Pajjiżi li qed Jiżviluppaw qed ilaħħqu mal-Kriżi”, Marzu 2009 u (“Il-Kriżi Ekonomika Globali: L-Evalwazzjoni tal-Vulnerabbiltà mil-Lenti tal-Faqar", Frar 2009)); ODI ( "Il-Kriżi finanzjarja globali u l-pajjiżi li qed jiżviluppaw – X’tista’ tagħmel l-UE?", Jannar 2009); BEI ("L-impatt tal-kriżi finanzjarja fuq il-pajjiżi AKP”, Diċembru 2008); ADB ( "Noti dwar il-Monitoraġġ Ekonomiku ta’ Pajjiż", Frar 2009). [3] Imqassmin f’EUR 3 biljun għall-appoġġ baġitarju; EUR 800 miljun għall-Faċilità għall-Ikel u EUR 500 miljun għall-mekkaniżmu ad hoc FLEX. [4] Għal pajjiżi fuq il-lista OECD/DAC għar-rappurtar tal-flussi ta’ għajnuna 2008-2010. [5] Homi Kharas. It-tkejjil tal-Ispejjeż tal-Volatilità tal-Għajnuna, Ċentru għall-Iżvilupp Wolfensohn, Ġunju 2008. [6] Ċifri bbażati fuq ir-riżultati preliminari tal-istudju “L-Aġenga tal-Effettività tal-Għajnuna - Benefiċċji ta’ Strateġija Ewropea”. L-istudju, li ġie kkummissjonat mill-Kummissjoni Ewropea, se jkun lest fis-sajf tal-2009. [7] Il-Bank Dinji, 2009. [8] Iktar dettalji dwar inizjattivi ta’ infrastruttura reġjonali Afrikana u Mediterranja jinsabu fl-Anness 3 u 4 rispettivament tal-SWD dwar Finanzjament għall-Iżvilupp . [9] Pożizzjoni Komuni tal-Afrika: Tħejjija għal-laqgħa G20 tat-2 ta’ April 2009, AU, Marzu 2009. [10] Dawn il-pajjiżi adottaw in-NAPAs: Il-Bangladexx, Il-Benin, IL-Bhutan, Burkina Faso, Il-Burundi, Il-Kambodja, Il-Kap Verde, Ir-Repubblika Afrikana Ċentrali, il-Komoros, Ir-Repubblika Demokratika tal-Kongo, il-Ġibuti, l-Eritrea, l-Etjopja, il-Gambja, il-Ginea, il-Ginea-Bissau, Ħaiti, Kiribati, il-Lesoto, il-Liberja, il-Madagaskar, il-Malawi, il-Maldive, il-Mali, il-Mawritania, il-Możambik, in-Niġer, ir-Rwanda, Samoa, Sao Tome u Prinċipe, is-Senegal, Sierra Leone, il-Gżejjer Solomon, is-Sudan, it-Tanżanija, Tuvalu, l-Uganda, il-Vanwatu, iż-Żamba.